ปาฏิหาริย์พระคเณศทรงดื่มนม

**ปาฏิหาริย์พระคเณศทรงดื่มนม** เป็นปรากฏการณ์ที่เกิดขึ้นเมื่อวันที่ 21 กันยายน ค.ศ. 1995 โดยมีผู้พบเห็นเทวรูปของพระคเณศ เทพเจ้าในศาสนาฮินดู กำลังทรงดื่มนมที่ถวายไว้แก่พระองค์

ข่าวปาฏิหาริย์ดังกล่าวได้แพร่กระจายอย่างรวดเร็วในเมืองต่าง ๆ ทั้งในอินเดียและสหรัฐอเมริกา โดยชาวอินเดียทั่วโลกพยายามป้อนนมถวายแก่เทวรูปพระคเณศ และบอกต่อข่าวผ่านทางโทรศัพท์และปากต่อปาก ทำให้ได้รับความสนใจอย่างมากจากสื่ออินเดีย นักวิทยาศาสตร์อธิบายเหตุการณ์นี้ว่าเกิดขึ้นจากแรงยกตัว

## ปรากฏการณ์
ช่วงรุ่งสางของวันที่ 20 กันยายน ค.ศ. 1995 ผู้ศรัทธาคนหนึ่งที่วัดแห่งหนึ่งทางตอนใต้ของนิวเดลีได้ถวายน้ำนมแด่เทวรูปพระคเณศ เมื่อเขาตักน้ำนมจากชามแล้วนำไปจ่อที่งวงของเทวรูป น้ำนมนั้นก็ดูเหมือนจะค่อย ๆ หายไปจากช้อน ราวกับเทวรูปได้ดูดกลืนน้ำนมเข้าไป ข่าวเรื่องนี้แพร่กระจายอย่างรวดเร็ว และภายในช่วงกลางวันก็มีผู้กล่าวอ้างว่าเทวรูปของเทพเจ้าฮินดูทั้งหมดในวัดต่าง ๆ ทั่วอินเดียต่างก็ดูดกลืนน้ำนมเข้าไป 

ภายในช่วงเที่ยงวัน ข่าวได้แพร่กระจายไปนอกประเทศอินเดีย มีรายงานว่าวัดฮินดูในสหราชอาณาจักร แคนาดา สหรัฐอาหรับเอมิเรตส์ และเนปาล (และประเทศอื่น ๆ) ได้เลียนแบบปรากฎการณ์นี้ขึ้นมา และวิศวฮินดูบริษัท (องค์กรชาตินิยมฮินดูของอินเดียที่รับใช้ทางสังคมแก่ชาวฮินดูในอินเดียและทั่วโลก) ได้ประกาศว่าปาฏิหาริย์กำลังเกิดขึ้น

ปาฏิหาริย์ที่เกิดขึ้นส่งผลกระทบอย่างมากต่อพื้นที่รอบวัดสำคัญ ๆ การจราจรทั้งรถยนต์และคนเดินเท้าในกรุงนิวเดลีหนาแน่นจนเกิดการจราจรติดขัดยาวนานจนถึงช่วงค่ำ ร้านค้าหลายแห่งในพื้นที่ที่มีชุมชนชาวฮินดูจำนวนมากมียอดขายนมเพิ่มขึ้นอย่างมาก ส่งผลให้ยอดขายนมโดยรวมในกรุงนิวเดลีเพิ่มขึ้นกว่า 30% วัดเล็ก ๆ หลายแห่งประสบปัญหาในการรับมือกับจำนวนผู้มาเยือนที่เพิ่มขึ้นอย่างมหาศาล และแถวยาวเหยียดออกไปถึงถนน บางแถวยาวกว่าหนึ่งไมล์

## การวิเคราะห์
มีรายงานว่าเทวรูปหลายองค์ไม่ได้มีการดื่มน้ำนมเสมอไป ที่วัดพระคเณศชื่อดังทางตอนใต้ของมุมไบแห่งหนึ่งมีเทวรูปหลายองค์แต่ไม่ปรากฎว่ามีการดื่มน้ำนมที่ถวายให้ บรรดานักการตลาดในตลาดหลักทรัพย์เดลีพยายามถวายนมให้เทวรูปพระคเณศแต่ก็ไม่เป็นผล เทวรูปที่ศาลเจ้าถนนบาฮาดูร์ ชาห์ ซาฟาร์ มาร์ก มีคนอ้างว่าดื่มน้ำผลไม้และน้ำอ้อยได้เช่นเดียวกับนม ศรีสิทธิวินายกคณปติมนเทียร วัดยอดนิยมในมุมไบตัดสินใจปิดประตูวัดหลังจากที่เทวรูปหยุดดื่มนมประมาณเที่ยงวัน นักบวชในวัดกล่าวโทษพวกนาสติกะ (ผู้ไม่เชื่อ) ในท้องถิ่นว่าเป็นสาเหตุที่ทำให้เทวรูปไม่ยอมดื่มนม

เหตุการณ์ดังกล่าวไม่ได้จำกัดอยู่แค่เทวรูปพระคเณศเท่านั้น หนึ่งสัปดาห์ต่อมา ในวันที่ 27 กันยายน หนังสือพิมพ์ *เดอะสเตทแมน* รายงานว่ารูปปั้นพระแม่มารีย์ในสิงคโปร์ก็ดื่มน้ำนมเช่นเดียวกัน รายงานจากมุมไบในหนังสือพิมพ์ *เดอะอินเดียนเอ็กซ์เพรส* เมื่อวันที่ 28 กันยายน ระบุว่ามีผู้คนประท้วงเมื่อชาวบ้านนำแอลกอฮอล์ไปป้อนต่ออนุสาวรีย์มหาตมา คานธี ซึ่งปรากฎว่าได้ดื่มอย่างรวดเร็ว ขณะเดียวกัน บรรดาสมาชิกพรรคพหุชนสมาชในอำเภอพัสตีของรัฐอุตตรประเทศก็พยายามป้อนน้ำนมให้กับพระพุทธรูปและรูปปั้นของ ดร. อามเพฑกร ด้วยเช่นเดียวกัน

เพื่ออธิบายข้อกล่าวอ้างดังกล่าว รอสส์ แมคโดวอลล์ นักวิทยาศาสตร์ชาวอังกฤษ นำทีมนักวิทยาศาสตร์จากกระทรวงวิทยาศาสตร์และเทคโนโลยีของอินเดีย เดินทางไปยังวัดแห่งหนึ่งในนิวเดลี และถวายนมที่ผสมสีผสมอาหาร เมื่อระดับของเหลวในช้อนลดลง นักวิทยาศาสตร์ได้ตั้งสมมติฐานว่าหลังจากนมถูกดูดหายไปจากช้อน มันได้เคลือบส่วนผิวของเทวรูปที่อยู่ใต้ช้อน ด้วยผลลัพธ์นี้ นักวิทยาศาสตร์จึงเสนอแรงยกตัวจากผิวเทวรูปเป็นต้นเหตุของปรากฎการณ์ โดยเกิดแรงตึงผิวของเหลวขึ้นออกจากช้อน ก่อนที่แรงโน้มถ่วงจะทำให้มันไหลลงมาด้านหน้าของเทวรูป

สีตาราม เกสรี รัฐมนตรีว่าการกระทรวงแรงงานในรัฐบาลของ พี. วี. นรสิงห์ ราว อ้างรายงานภายในว่าวัดแห่งหนึ่งในสวนณันเฑวาลาน ใกล้กับสำนักงานใหญ่ของราษฏรียสวยัมเสวักสังฆ์ (RSS) ในเดลี เป็นศูนย์กลางของปาฏิหาริย์ดังกล่าว เขากล่าวว่านี่เป็นกลอุบายของพรรคภารตียชนตาเพื่อหวังคะแนนเสียงในการเลือกตั้งโลกสภาที่จะมาถึงในเวลานั้น โดยการปล่อยข่าวลือเท็จ ปรากฏการณ์นี้แพร่กระจายโดยการโทรศัพท์ไปยังวัดฮินดูทั่วอินเดียและทั่วโลกในเวลากลางคืนอย่างเป็นระบบ โดยบอกให้วัดเหล่านั้นถวายนมให้เทวรูปของแต่ละวัด

รายงานเกี่ยวกับการดื่มนมลดลงหลังจากวันที่ 21 กันยายน แม้ว่าจะยังมีรายงานเหตุการณ์เกิดขึ้นบ้างเล็กน้อยก็ตาม วัดจำนวนเล็กน้อยนอกประเทศอินเดียรายงานว่าปรากฏการณ์ดังกล่าวเกิดขึ้นต่อเนื่องอีกหลายวัน แต่ไม่มีรายงานเพิ่มเติมหลังจากต้นเดือนตุลาคม เรื่องนี้ถูกนำเสนอโดยสำนักข่าวทั่วโลก รวมถึง ซีเอ็นเอ็น, บีบีซี, เดอะนิวยอร์กไทมส์ และ เดอะการ์เดียน

## เหตุการณ์คล้ายกัน
“ปาฏิหาริย์” เกิดขึ้นอีกครั้งในวันที่ 20-21 สิงหาคม ค.ศ. 2006 ในลักษณะที่เกือบจะเหมือนกันทุกประการกับ 11 ปีที่แล้ว แม้ว่ารายงานเบื้องต้นจะระบุว่าเกิดขึ้นเฉพาะกับเทวรูปพระคเณศ พระศิวะ และพระแม่ทุรคาเท่านั้น การรายงานเหตุการณ์ครั้งแรกเกิดขึ้นในเย็นวันที่ 20 ในเมืองพเรลี รัฐอุตตรประเทศ จากนั้นก็แพร่กระจายไปทั่วอินเดียอย่างรวดเร็ว แต่ในครั้งนี้ไม่มีคนเชื่อมาก อย่างไรก็ตาม นักวิทยาศาสตร์ได้ระบุสาเหตุของเหตุการณ์ดังกล่าวเช่นเดิมว่าเป็นผลมาจากแรงตึงผิว ปรากฏการณ์นี้เกิดขึ้นเพียงไม่กี่วันหลังจากมีรายงานว่าน้ำทะเลมีรสหวาน ซึ่งนำไปสู่อุปทานหมู่ครั้งใหญ่ในมุมไบ

ในปี ค.ศ. 1995 ปรากฏการณ์นี้ก็เกิดขึ้นในตรินิแดดและโตเบโกเช่นกัน โดยมูรติและรูปภาพเทพเจ้าต่าง ๆ ดื่มนมด้วยเช่นเดียวกัน ปรากฏการณ์นี้เกิดขึ้นในวัดฮินดูและบ้านของชาวฮินดูในตรินิแดดและโตเบโก หนังสือพิมพ์ตรินิแดดเอ็กซ์เพรสรายงานเมื่อวันที่ 22 กันยายน ค.ศ. 2010 ว่าเทวรูปพระคเณศ "ดื่ม" หรือรับนมที่วัดโอมศานติมนเทียรถนน กุนจัล เมืองปรินซ์ทาวน์ ตรินิแดดและโตเบโก เมื่อวันที่ 21 กันยายน ค.ศ. 2010 เนื่องในโอกาสเทศกาลคเณศจตุรถี

## อ้างอิง

## แหล่งข้อมูลอื่น
*BBC archive footage showing a believer feeding a statue of Ganesha
*A believers' website devoted to the "Milk Miracle" 
*BBC video interviewing eye witnesses of the event

หมวดหมู่:ประเทศอินเดียในปี พ.ศ. 2538
หมวดหมู่:ศาสนาฮินดูในประเทศอินเดีย
หมวดหมู่:อุปาทานหมู่
หมวดหมู่:พระพิฆเนศ